LT
2023 3 20
Europos Sąjungos oficialusis leidinys
L 80/1
I (Įstatymo galią turintys teisės aktai)
REGLAMENTAI EUROPOS PARLAMENTO IR TARYBOS REGLAMENTAS (ES) 2023/606 2023 m. kovo 15 d. kuriuo iš dalies keičiamos Reglamento (ES) 2015/760 nuostatos dėl reikalavimų, susijusių su Europos ilgalaikių investicijų fondų investavimo politika ir veiklos sąlygomis ir reikalavimus atitinkančio investicinio turto aprėpties, portfelio sudėties ir diversifikavimo reikalavimų ir grynųjų pinigų skolinimosi ir kitų fondų taisyklių (Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 114 straipsnį, atsižvelgdami į Europos Komisijos pasiūlymą, teisėkūros procedūra priimamo akto projektą perdavus nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę (1), laikydamiesi įprastos teisėkūros procedūros (2), kadangi: (1)
nuo tada, kai buvo priimtas Europos Parlamento ir Tarybos reglamentas (ES) 2015/760 (3), veiklos leidimai suteikti tik keliems Europos ilgalaikių investicijų fondams (toliau – ELTIF).
Apskaičiuota, kad 2021 m. bendras šių fondų grynasis turtas sudarė maždaug 2 400 000 000 EUR;
(2)
iš turimų rinkos duomenų matyti, kad ELTIF rinkos segmento plėtra nepadidėjo tiek, kiek tikėtasi, nepaisant Sąjungos pastangų Sąjungoje skatinti ilgalaikį finansavimą;
(3)
iš tam tikrų ELTIF rinkos ypatybių, įskaitant nedidelį fondų skaičių, mažą grynojo turto kiekį, mažai jurisdikcijų, kuriose įkurtos ELTIF buveinės, bei tai, kad portfeliai daugiausia sudaryti iš tam tikros kategorijos reikalavimus atitinkančių investicijų, matyti, kad rinka yra koncentruota tiek geografiniu, tiek investicijų pobūdžio požiūriais.
Be to, atrodo, kad trūksta informuotumo ir finansinio raštingumo, ir svarbiausia –yra žemas pasitikėjimas ir patikimumas kalbant apie finansų sektorių, o tai reikia įveikti, kad ELTIF taptų prieinamesni neprofesionaliesiems investuotojams ir populiaresni jų tarpe.
Todėl siekiant užtikrinti, kad į verslo įmones, kurioms reikia kapitalo, ir į ilgalaikius investicinius projektus būtų nukreipiama daugiau investicijų, ELTIF veiklos teisinę tvarką būtina peržiūrėti;
(1) OL C 290, 2022 7 29, p. 64.
(2) 2023 m. vasario 15 d. Europos Parlamento pozicija (dar nepaskelbta Oficialiajame leidinyje) ir 2023 m. kovo 7 d.
Tarybos sprendimas.
(3) 2015 m. balandžio 29 d. Europos Parlamento ir Tarybos reglamentas (ES) 2015/760 dėl Europos ilgalaikių investicijų fondų (OL L 123, 2015 5 19, p. 98).